b'\n_START_ARTICLE_\nDimitrij Donski\n_START_SECTION_\nObdobje mladoletnosti\n_START_PARAGRAPH_\nDimitrij Donski je bil sin moskovskega kneza Ivana II. Ivanovi\xc4\x8da (*1326, 1353- \xe2\x80\xa01359), ki je bil tudi veliki knez Vladimira. Ob o\xc4\x8detovi smrti je bil star 9 let. Naslov velikega kneza si je tedaj pridobil njegov sorodnik iz vzporedne rodbinske veje, suzdalski knez Dimitrij Konstantinovi\xc4\x8d, naslednik Andreja Jaroslavi\xc4\x8da (\xe2\x80\xa01264), brata Aleksandra Nevskega. Dimitriju Ivanovi\xc4\x8du je naslov moskovskega kneza obvaroval metropolit Aleksej, ki se je postavil na \xc4\x8delo regentskega sveta in vladal namesto mladoletnega kneza. Ob ugodni prilo\xc5\xbenosti, ki se je pojavila leta 1362, ko je bil Dimitrij star 12 let, je pri kanu zanj pridobil jarlik. Moskovska vojska je slavnostno pripeljala Dimitrija v Vladimir in ga kronala za velikega kneza Vladimira._NEWLINE_Vendar se suzdalski knez Dimitrij Konstantinovi\xc4\x8d ni predal, ampak je naslednje leto tudi sam pri kanu pridobil jarlik. Ko pa se je hotel v Vladimiru kronati, mu moskovska vojska tega ni dopustila in ga je v spopadu porazila. (Kasneje je Dimitrij Ivanovi\xc4\x8d pora\xc5\xbeenemu Dimitriju Konstantinovi\xc4\x8du sam pomagal do kne\xc5\xbejega naslova v Ni\xc5\xbenem Novgorodu, ta pa je potrdil njuno spravo tako, da je Dimitriju Ivanovi\xc4\x8du dal svojo h\xc4\x8der Evdokijo za \xc5\xbeeno.)\n_START_SECTION_\nPot do velike zmage nad Mongoli\n_START_PARAGRAPH_\nMoskva je z Dimitijem Ivanovi\xc4\x8dem dobila sposobnega in hrabrega kneza, ki je kljuboval tudi Tatarom._NEWLINE_Leta 1367 je dal Moskvo obzidati s kamnitim obzidjem. To se je obrestovalo \xc5\xbee v letih 1368, 1370 in 1372, ko sta zdru\xc5\xbeeni vojski Litve in Tvera brezuspe\xc5\xa1no posku\xc5\xa1ali zavzeti Moskvo._NEWLINE_Od ruskih kne\xc5\xbeevin samo Tver ni priznaval Dimitriju avtoritete velikega kneza. Zato ga je Dimitrij v to prisilil z vojsko. Leta 1375 se je povezal z drugimi knez in napadel Tver, na kar mu je tverski knez Mihael priznal vazalstvo._NEWLINE_Ker so Zlato hordo pretresali notranji nemiri, je Dimitrij Tatarom prenehal pla\xc4\x8devati davek in je vzpodbujal ruske kneze k uporu proti njim. Tatari so vse pogosteje ropali po ruskem ozemlju in ruski knezi so se z njimi spopadali bolj ali manj uspe\xc5\xa1no. Udarci in protiudarci so se vse bolj stopnjevali. Leta 1378 je Dimitrij dosegel pomembno zmago na obali reke Vo\xc5\xbee v Rjazanu. Tatari so naslednje leto vrnili udarec._NEWLINE_Sredi leta 1380 je mongolski vojskovodja Mamaj na vzhodnem bregu reke Vorone\xc5\xbe zbral ogromno vojsko (po letopisih kakih 300.000, verjetneje pa pol toliko mo\xc5\xbe), v kateri so bila \xc5\xa1tevilna mongolska plemena (Tatari, Turki, Polovci, \xc4\x8cerkezi, pleme Jasa). Na njegovo stran sta pristopila tudi rjazanski knez in litvanski kralj. Mongoli so Dimitriju predlagali pogajanja. Dimitrij je pogajanja sprejel, jih zavla\xc4\x8deval in med tem zbiral rusko vojsko. Zbrale so se vojske ve\xc4\x8dine ruskih knezov (razen rjazanskega, tverskega in novogorodskega). Dimitrij je za nasvet povpra\xc5\xa1al tudi igumana Troji\xc5\xa1kega samostana Sergija Radone\xc5\xa1kega, ki je svetoval spopad, a napovedal, da bo boj te\xc5\xbeak._NEWLINE_8. septembra 1380 je pri\xc5\xa1lo do bitke na Kulikovem polju ob zgornjem toku Dona (danes Tulska oblast). Valovito pe\xc5\xa1\xc4\x8deno polje je bilo neugodno za mongolsko konjenico. Rusom je uspelo Mongole obkoliti, potem pa so v boj vklju\xc4\x8dili svojo rezervo in jih pognali v beg. Bitka je bila izredno krvava, na vsaki strani je padlo kakih 100.000 mo\xc5\xbe. Tudi za Dimitrija se je mislilo, da je v bitki umrl, dokler ga niso na\xc5\xa1li ranjenega v strtem oklepu. To je bila prva velika zmaga nad Mongoli, ki je zelo dvignila samozavest Rusov; z njo so dokazali, da so sposobni premagati Mongole. Dimitriju je prinesla vzdevek Donski.\n_START_SECTION_\nPonovno pod nadoblastjo Tatarov\n_START_PARAGRAPH_\nNekako v istem \xc4\x8dasu je pri\xc5\xa1el na \xc4\x8delo Mongolov Timur Lenk, eden najve\xc4\x8djih osvajalcev v zgodovini na sploh. V kratkem \xc4\x8dasu je zlomil Buharijo, Indostan, Iran in Malo Azijo. Nato je poslal svojo vojsko pod vodstvom kana Tohtami\xc5\xa1a nad Zlato hordo, razbil njeno vojsko ob reki Kalki in zahteval od Rusov, da se mu pokorijo. Ohrabreni od uspeha na Kulikovem polju so to odklonili._NEWLINE_Zato je leta 1382 kan Tohtami\xc5\xa1, sedaj na \xc4\x8delu Zlate horde, krenil proti Rusom, ki pa niso bili ve\xc4\x8d enotni. Suzdaljsko-ni\xc5\xbeegorodski knez Dimitrij Konstantinovi\xc4\x8d je takoj priznal mongolsko oblast, rjazanski knez je celo dal Tatarom na razpolago nekaj svojih odredov in ladij za prehod reke Oke._NEWLINE_Ker ni imel mo\xc5\xbenosti za obrambo Moskve, je Donski obvaroval svojo vojsko tako, da se je umaknil iz mesta. Nekaj dni so me\xc5\xa1\xc4\x8dani branili Moskvo sami, potem pa so Tatari vdrli v mesto in pobili kakih 30.000 ljudi. Mesto je zgorelo in z njim mnogo starih ruskih pergamentov in arhivov. Kar ni zgorelo, so Tatari poru\xc5\xa1ili. Podobno usodo so do\xc5\xbeivela mesta Vladimir, Mo\xc5\xbeajsk, Jurjev in druga._NEWLINE_Celotna Rusija je bila spet pod tatarsko nadoblastjo. V notranji ruski ureditvi pa so mnogi knezi nehali priznavati velikokne\xc5\xbejo oblast in Donski je bil v podobnem polo\xc5\xbeaju kot na za\xc4\x8detku svojega vladanja. Najprej je napadel Rjazan in ga za\xc5\xbegal. Spopad je trajal vse do leta 1385, ko je po posredovanju Sergija Radone\xc5\xa1kega rjazanski knez priznal stare\xc5\xa1instvo moskovskega kneza; dogovor "o ve\xc4\x8dnem miru" pa je bil potrjen s poroko med rjazanskim princem Fjodorom in h\xc4\x8derko Dimitrija Donskega, Sofijo._NEWLINE_Tverski knez Mihael Aleksandrovi\xc4\x8d (ki se ni udele\xc5\xbeil bitke na Kulikovem polju) je poslal h kanu delegacijo, ki naj bi mu pridobila naslov velikega kneza. A Dimitrij Donski je bil spretnej\xc5\xa1i, poslal je h kanu svojega sina Vasilija, ki je znal kana bolje prepri\xc4\x8dati kot tverski poslanci in je naziv velikega kneza Vladimira leta 1383 pridobil za svojega o\xc4\x8deta. Za zagotovitev o\xc4\x8detove lojalnosti je moral kot talec ostati v Saraju (\xc4\x8dez tri leta je izkoristil spor med Tohtami\xc5\xa1em in Timur Lenkom in pobegnil)._NEWLINE_Novgorod je izkoristil te\xc5\xbeave Moskve s Tatari in je zavzel Ni\xc5\xbeninovgorodsko in Kostromsko kne\xc5\xbeevino in dobil oblast nad velikim delom toka Volge. Zato je leta 1386/87 Dimitrij organiziral napad ruskih knezov (vojske 25 ruskih pokrajin) na Novgorod, ki je klonil in moral priznati vazalstvo Moskvi, pla\xc4\x8dati vojno \xc5\xa1kodo in se odre\xc4\x8di posestim ob Volgi._NEWLINE_Kmalu za tem je Dimitrij Donski razdelil ozemlje Moskovske kne\xc5\xbeevine svojim \xc5\xa1tirim sinovom: najstarej\xc5\xa1i, Vasilij, je dobil skoraj polovico, ostali manj\xc5\xa1e dele\xc5\xbee; tudi pri kanu je uspel uveljaviti to delitev in prenesti \xc5\xa1e za \xc4\x8dasa svojega \xc5\xbeivljenja naziv velikega kneza na najstarej\xc5\xa1ega sina Vasilija I._NEWLINE_Dimitrij v odnosih s Tatari ni bil manj prebrisan od svojega deda Ivana Kalite a je bil veliko bolj gospodarstvene in prefinjene narave. Globoko predan svoji de\xc5\xbeeli se je v kriti\xc4\x8dnih trenutkih obra\xc4\x8dal za nasvet in podporo na pravoslavno Cerkev, najprej na metropolita Alekseja in kasneje na Sergija Radone\xc5\xa1kega. Ruska pravoslavna Cerkev ga je proglasila za svetnika.'